Slavko Rodić Bugojno
Slavko Rodić Bugojno je bila vojna fabrika u Bugojnu, Bosna i Hercegovina. Osnovana je rješenjem Josipa Broza Tita 27. marta 1950. godine kao dio vojno-industrijskog kompleksa Jugoslavije. Ime je dobila po narodnom heroju Slavku Rodiću koji je preminuo godinu dana ranije. Podignuta je na livadama između naselja Čipulić i Poriče za 16 mjeseci na osnovu međunarodnog ugovora o tehničkoj saradnji sa firmom "Olympia" iz Zapadne Njemačke. Sa 7000 radnika, fabrika je bila jedna od najvećih u lancu vojne industrije Jugoslavije. Proizvodnja je započela u maju 1951. godine i u njoj je tada radilo 50 radnika, od kojih je 6 mašinskih i hemijskih tehničara bilo u direktnoj proizvodnji. Stručni kadar se u međuvremenu osposobljavao u "Zastavi" u Kragujevcu, "Krušiku" u Valjevu i Čehoslovačkoj. Proizvodni program se sastojao od 6 proizvoda iz vojnog programa: minsko-eksplozivna sredstava, minobacački i topovski upaljači i kapsule, mine, kasetne i ručne bombe.